ועדת העבודה, הרווחה והבריאות, כנסת 20, פרוטוקול מספר 634, 2017-11-21 09:06

אלי אלאלוף: בוקר טוב ברשותכם נתחיל.

אלי אלאלוף: היום 21 בנובמבר 2017, ג' בכסלו התשע"ח.

אלי אלאלוף: השעה 9:06.

אלי אלאלוף: הוזמנו לדיון דחוף על פי בקשתם של חברי הכנסת מיקי לוי, ישראל אייכלר, לאה פדידה וחברת הכנסת עאידה תומא סלימאן.

אלי אלאלוף: תרשו לי להתחיל בהודעה המרשימה אתמול של שר האוצר ושר הבריאות והצוות שלהם, על כך שמתחילים שינוי בחוק הסיעוד בצורה, לדעתי חכמה, דיפרנציאלית.

אלי אלאלוף: אין שום הצדקה לתת למי שיש לו סיעוד, שהוא קונה בלי שירגיש, והסיעוד הזה אמור לאפשר לאוכלוסיות החלשות ביותר לקבל שירותים ברמה יותר טובה ועד הבית, לחלק מהם, ובסכום גבוה מהסכום הקודם שהיה.

<קריאה: פוטרים את הילדים, שזה הישג.

אלי אלאלוף: דבר נכון מאוד, ומבוסס על רמת הכנסה של הקשיש בלבד, של הסיעוד בלבד, ולא על רמת ההכנסה של המשפחה.

אלי אלאלוף: דבר נוסף, אני גם שמח לציין שזה בהתאם להמלצה של דו"ח העוני, שגם טיפולי שיניים מגיל 75 ומעלה יהיו בעצם כמעט חינם בכל מה שקשור לטיפולים הדחופים.

אלי אלאלוף: אני שמח על כך.

אלי אלאלוף: זה רק שלב ראשון במאבק על הסיעוד.

אלי אלאלוף: אני לא בעד סיעוד בכלל, אני לא בעד קצבאות אוניברסליות, כיון שהקצבאות האוניברסליות הולכות גם לאנשים שזה לא טוב להם אפילו לפיצוחים של יום שישי.

אלי אלאלוף: אין שום הצדקה לתת לכלל האוכלוסייה קצבאות ולא לחזק את הקצבאות דווקא לאוכלוסיות החלשות.

אלי אלאלוף: באמת בשם הוועדה ובשמכם אני מרשה לעצמי לברך את שר האוצר ושר הבריאות על המאבק, וכל מי שפעל בנושא זה ואנחנו שמחים על כך.

אלי אלאלוף: אנחנו הוזמנו לפי הבקשה של החברים שציינתי שהם היוזמים של הדיון.

אלי אלאלוף: אני שמח שאריה ביבי איתנו, חבר ושותף להרבה מאבקים חברתיים בעבר ובתחומים שאנחנו מתעסקים בהם.

אלי אלאלוף: אני חייב להגיד שזה די מדכא לראות שאנחנו חוזרים לדיון עם שירות שמוצע, בהצהרתך, במכתב ששלחת למיקי, אתה מודיע שאין לך תקציבים מספיקים למלא את הפונקציה.

אלי אלאלוף: אני רוצה להזכיר שבזכות המכתב ששלחת למיקי והופץ בין החברים, זה נראה לי הזוי שמעשרה מרכזים, הוסטלים שהיו עד לפני מספר שנים אנחנו נמצאים עם שלושת האחרונים.

אלי אלאלוף: אז תודיעו שזה ניתן לסגירה וזהו.

אלי אלאלוף: לא חייבים להתעלל באלה שקיימים ולתת להם הרגשה שאין בטחון לעתיד.

אלי אלאלוף: אני חייב להגיד מהידע שיש לי, ואני מרשה לעצמי להגיד שיש לי לא מעט ידע, השירותים בקהילה לא קיימים.

אלי אלאלוף: לא ברמה הנדרשת.

אלי אלאלוף: בוודאי לא ברמה הנדרשת במקומות החלשים ביותר שמשם גם באים עבריינים לשעבר שמעוניינים להשתקם.

אלי אלאלוף: ציינו לפני כמה דקות גם את יום האלימות נגד נשים, זה עוד מהלך שפוגע ומדרדר אנשים לכיוון של אלימות כלפי הנשים.

אלי אלאלוף: זה פשוט לא טבעי שמשרד שבשנה האחרונה קיבל תקציבים גדולים יותר במיליארדים, לא במיליונים ולא במאות מיליונים, במיליארדים, לא מצאתם לנכון למצוא את התקציבים הנדרשים לפעולה הסופר חשובה שאנחנו דנים בה עכשיו.

אלי אלאלוף: יש לי פגישה לאחר מכן עם המנכ"ל, בשעה 12:00, ואני גם אעלה את זה.

אלי אלאלוף: תיקחו את זה בחשבון שההידרדרות של האנשים שיוצאים מבתי הסוהר ואין להם שיקום, זה גורם להוצאות בלתי צפויות וענקיות במדינה.

אלי אלאלוף: ותחשבו על זה גם באוצר.

אלי אלאלוף: זה לא סגירה של זבנג וגמרנו.

אלי אלאלוף: זו סגירה שיכולה לדרדר את האנשים לאלימות, כפי שציינתי, להוצאות נוספות של המדינה.

אלי אלאלוף: לריצה אחרי אנשים שבסך הכל עשו טעות פעם בחיים ורוצים לחזור למוטב.

אלי אלאלוף: זו מערכת שתפקדה בצורה יוצאת מן הכלל, זה לא דבר שהיה מיותר.

אלי אלאלוף: זאת מערכת שהמהלך הזה של סגירת ההוסטלים, זו הידרדרות בהרבה מאוד תחומים שהמדינה תשלם, תשלם בצורה שלילית.

אלי אלאלוף: השיקום עוצר תהליך.

אלי אלאלוף: חוסר השיקום גורם לתהליך מטורף שיכול רק להוציא כספים מיותרים ובאיחור, של המערכת.

אלי אלאלוף: נסכם את זה בתום הדיון, אבל אני רוצה שתדעו שזה במצב בלתי נסבל ואנחנו נעשה הכל כדי לעמוד לרשותך, לידך, אבל גם אתה בתוך המערכת ואני סומך על היכולות שלך לשכנע אותם.

אלי אלאלוף: נתחיל במציע הראשון מיקי לוי.

אלי אלאלוף: מצטרפת אלינו תמר זנדברג.

תמר זנדברג: אני אומרת מראש שבאתי לחמש דקות כי אני באמצע דיון שאני מנהלת אבל הנושא הזה נדון אצלנו בוועדת הסמים לכן היה חשוב לי להיות, ככל שאני אעזוב ואחזור.

תמר זנדברג: וסליחה מיקי.

מיקי לוי: אני נזעקתי לנושא הזה גם מהיכרות שלי את הצד האחד של המתרס, בוודאי ובוודאי אריה מכיר את העסק והוא מקצוען יותר גדול ממני כי הוא היה גם נציב שב"ס.

מיקי לוי: היו בסך הכל 12 הוסטלים ברחבי מדינת ישראל במשך השנים, כתוצאה מחוסר תקציב בשנים מסוימות, והיו שנים לא טובות מבחינה תקציבית, הנושא הזה קוצץ והיום אנחנו מדברים על ארבעה הוסטלים שגם אותם מאיימים לקצץ כי חסרים סדר גודל של 35 מיליוני שקלים.

מיקי לוי: מכיוון שהייתי גם בצד השני, בבניין למטה, ואני מכיר את הכספים שזורמים מצד לצד, אוצר, תקשיבו לי, תעבירו אחר כך לראש אגף התקציבים – ואני מכיר את רבע מיליארד השקל שנתתם לאותם חברי כנסת רק שיצביעו עבור התקציב, אז אני יודע איזו חשיבות ואיזה סדר עדיפויות עושים לפעמים מבחינה פוליטית.

מיקי לוי: כאן אין פוליטיקה.

מיקי לוי: כאן אין לא שמאל ולא ימין ולא מרכז ולא קואליציה ולא אופוזיציה.

מיקי לוי: כאן בנפשנו הדבר, ומכיוון שאותם אנשים פגשתי אותם מהצד השני של המתרס, אני יודע מה העלויות התקציביות שנדרש ממני.

מיקי לוי: זה לא רק שאם נתפוס אותם נשים אותם בבית הסוהר, זה איפה ההשקעה של כל החבורה של להגיע אליהם, ואני אומר לכם – רק בימים אלה אדוני, משרד המשפטים יחד עם נציבות שירות בתי הסוהר עומלים על התכנית כתוצאה מחוסר מקום בבתי הסוהר, להרחיב משישה חודשים את המעצר, לעשות חלופת מעצר לתשעה חודשים עבודות שירות, מכיוון שאין מקום.

מיקי לוי: אז מה אתם אומרים?

מיקי לוי: בואו לא נטפל באנשים האלה שיש סיכוי, לפי מה שאני בדקתי – וכאן יתקנו אותי – סדר גודל של 30% או 25% לא חוזרים אל תוך כתלי בית הסוהר, אנחנו אומרים אריה ביבי הולך לסגור כתוצאה מחוסר תקציב של 35 מיליוני שקלים את ארבעת ההוסטלים האחרונים.

מיקי לוי: ואיזה הוסטלים, אדוני?

מיקי לוי: שמטפלים במאות אסירים, הוסטל ירושלים למכורים, הוסטל מפתחות לגברים אלימים במשפחה, יחזרו אותם גברים וירביצו בחזרה לילדים ולנשים, ומרכז הוליסטי לאסירות משוחררות שהוא ההוסטל היחידי שנותן מענה לאסירות משוחררות שיכולות להשתלב בקהילה, והוסטל בית החסד לאסירים משוחררים מהמגזר הערבי.

מיקי לוי: עכשיו אל תספרו לי אתם גם במשרד הרווחה ובאוצר, אתם יכולים להעביר את זה, ואם אני אצטרך אני אומר לכם, אם אתם לא תוסיפו כסף, כחבר בוועדת הכספים אני אעשה שם מהומת אלוהים ואני אגרור את שאר החברים שלי לא להצביע על העברות תקציביות.

מיקי לוי: אתמול הביאו העברה תקציבית של 4.5 מיליארד שקלים חודש וחצי לפני סיום השנה.

מיקי לוי: חודש וחצי לפני סיום השנה, תקציבים שהמשרדים לא הצליחו לנצל אותם.

מיקי לוי: אז נכון יש נומרטור, ואני בעד סדר, וצריך להצביע על מקור תקציבי, 35 מיליון שקלים זה סעיף תקציבי קליל, אני אומר לכם, 6.5 מיליארד שקלים אתמול הבאתם.

מיקי לוי: אתמול.

מיקי לוי: ויש ברוך השם 20 מיליארד שקלים עודפים, נכון, הם לא בבסיס התקציב, ואתם לא יכולים לגעת בהם, אבל כבר עובדים על תקציב 2019 ואני תומך בעניין לא לעשות תקציב ברגע האחרון, לכוד עם ישיבות מטורפות, אני תומך בזה.

מיקי לוי: 35 מ ליון שקל, מה, עושים צחוק?

מיקי לוי: מיליוני שקלים מצד לצד.

מיקי לוי: אתמול רק ביצעתי העברות.

מיקי לוי: אתמול.

מיקי לוי: בוועדת הכספים.

מיקי לוי: זה באמת לא עניין של שר האוצר, זה כסף קטן.

מיקי לוי: ואם אדוני יצטרך, ילך לראש מפלגתו ויגיד.

מיקי לוי: אני פונה אליכם, גם משרד הרווחה, אני לא נכנס לסדר העדיפויות של שר הרווחה, וישב כאן מאיר כהן, אני מבין את המורכבות של המשרד הזה.

מיקי לוי: אני פונה למשרד האוצר, איפה נעלמו 60 מיליון שקלים של האגף הזה, של הרשות?

מיקי לוי: אז כבר צמצמנו, והוא מדבר על 35 מיליון שקלים, נותנים לו 12, תסגור.

מיקי לוי: אתה צודק.

מיקי לוי: תסגור.

מיקי לוי: אתה לא יכול לחיות.

מיקי לוי: לכן אני לא פונה אליך בטענות, אני פונה אליהם בטענות.

מיקי לוי: אתה יכול להגיד לראש אגף התקציבים שאני הולך לעשות צרות.

מיקי לוי: הנה, יירשם בפרוטוקול.

מיקי לוי: אני הולך לעשות צרות בוועדת הכספים אם לא יימצאו 35 מיליוני שקלים כדי להציל את ההוסטלים האלה, הם בנפשנו.

מיקי לוי: מה עוד שהמדינה תשקיע הרבה יותר.

מיקי לוי: משטרה תרדוף אחריהם מחדש, תעצור אותם, תביא אותם, תעשה את כל מה שצריך ואחר כך גם נלך ונשלח אותם, בית משפט יבזבז את זמנו פעם נוספת, ואחר כך נשלח אותם לכלא שגם שם העלות הכספית היא אדירה.

מיקי לוי: חברים, תחשבו בהגיון מחוץ לקופסה.

מיקי לוי: אני אומר לכם, אם לא יימצא הכסף כל דבר אני מצביע שם וגורר את מירב חברי וחברותיי להצביע נגד.

מיקי לוי: תביאו, זה כסף קטן.

מיקי לוי: ב-460 מיליארד שקלים תקציב מדינה, וברוך השם אנחנו נמצאים בעודפים של 20 מיליארד שקל, יש מאיפה לקחת כסף קטן, אפילו לא כסף כיס.

מיקי לוי: זה כסף קטן מאוד.

מיקי לוי: תחזרו לראש האגף, תגידו לו שצריך להציל את ההוסטלים האלה ותביאו את הכסף, תשבו יחד עם משרד הרווחה.

מיקי לוי: מאיר כהן מומחה גדול ממני למשרד הרווחה, אני יודע איזה בעיות יש שם ואיזה סדר עדיפויות, אבל תביאו את הכסף.

מיקי לוי: אני לא אעבור על זה לסדר היום, אני אומר לכם את זה.

מיקי לוי: תודה רבה.

אלי אלאלוף: תודה רבה.

אלי אלאלוף: עאידה בבקשה.

עאידה תומא סלימאן: תודה רבה.

עאידה תומא סלימאן: את האמת כל הנושא הזה, אני לא במצב של חבר הכנסת מיקי לוי.

עאידה תומא סלימאן: אני לא הייתי בתחום הזה, לא נגעתי בתחום הזה, להיפך, הייתי בצד השני של המתרס.

עאידה תומא סלימאן: אבל מאז שנכנסתי לכנסת והתחלתי להכיר מקרוב את העבודה של הוסטל בית החסד, בית אלנאעמי, וראיתי את העבודה הנהדרת שהם עושים שם ואני כבר זאת השנה השלישית שנכנסת למאבק הזה של להחזיק את המקום הזה, כל שנה הם עומדים בפני אותה בעיה.

עאידה תומא סלימאן: בשנים שעברו, אולי זה היה בשנתיים האחרונות, בית החסד היום אנחנו מבינים שזה התרחב ונעשה סכנה על כלל ההוסטלים באופן כללי.

עאידה תומא סלימאן: היום זה יום המאבק באלימות נגד נשים ואם יש אחד הכלים החיוניים ביותר, זה לשקם את הגברים האלימים, ולשקם את הגברים האלימים, נכון, ענישה זאת אחת הדרכים אבל אחרי הענישה הם ישתחררו, יהיו בתוך הקהילה, ויחזרו לבצע בעצם את כל העבירות שהם עשו מקודם.

עאידה תומא סלימאן: בית החסד עושה עבודה נפלאה.

עאידה תומא סלימאן: כבר ברשות הכירו בעבודה הזאת, שיבחו את התוצאות.

עאידה תומא סלימאן: הם בעצם מביאים לתוצאות הכי טובות מבין כל ההוסטלים, הם עובדים במסירות, הם מקבלים תקציב מאוד מזערי בכדי לשקם את האסירים.

עאידה תומא סלימאן: האסירים הערביים מהווים 40% מכלל האסירים במדינת ישראל.

<קריאה: 44%.

עאידה תומא סלימאן: 44% מכלל האסירים במדינת ישראל.

עאידה תומא סלימאן: ויש להם רק הוסטל אחד.

עאידה תומא סלימאן: וההוסטל הזה כבר מיוני הודיעו להם שמפסיקים להעביר להם אסירים חדשים לשיקום.

עאידה תומא סלימאן: זאת אומרת הם כבר הוכנסו בגירעון תקציבי מעבר לגירעון שהם ספגו כל שנה בגלל שרצו להחזיק את המקום.

עאידה תומא סלימאן: הרי הכסף שמועבר אליהם זה, קצת הזוי, להגיד שהם עושים את כל העבודה הזאת בכסף שהם מקבלים.

עאידה תומא סלימאן: הם משקיעים מעצמם.

עאידה תומא סלימאן: מי שמכיר את בית החסד ומכיר את המסירות של המשפחה שמנהלת אותו שהתחילו את הכל בהתנדבות מלאה, והיום הם ספגו גירעונות והיו מוכנים לעשות את זה כי גייסו הרבה אנשים להתנדב, באים היום וסוגרים, ומה נעשה עם האסירים האלה?

עאידה תומא סלימאן: אל תגידו לי לשקם אותם בקהילה.

עאידה תומא סלימאן: כולם יודעים מה זה אסיר, במיוחד באוכלוסייה מאוד קטנה שכולם מכירים את כולם, חוזר למקום שבו הוא הידרדר.

עאידה תומא סלימאן: איך הוא ישתקם?

עאידה תומא סלימאן: במפגש שבועי עם עובדת סוציאלית?

עאידה תומא סלימאן: אנחנו עושים מעצמנו צחוק.

עאידה תומא סלימאן: 35 מיליון שקל זה כסף?

עאידה תומא סלימאן: נו באמת.

עאידה תומא סלימאן: זה כסף, 35 מיליון שקל?

עאידה תומא סלימאן: אפשר להוציא הרבה יותר מזה ואני יודעת שהכסף נמצא ואפשר לעשות את זה.

עאידה תומא סלימאן: זה לא בעיה שלנו אם הרשות נכנסת כל שנה, התשובה היא שהרשות תמיד, מאשרים להם תקציב ונכנסים לגירעון ובגלל הגירעון הזה כל פעם באים ודורשים או שנסגור את ההוסטלים או שתספקו לנו את הגרעון.

עאידה תומא סלימאן: אם הרשות לא יודעת להתנהל מבחינה כספית, זה התפקיד של המשרד.

עאידה תומא סלימאן: לא התפקיד שלנו, לא התפקיד של ההוסטלים.

עאידה תומא סלימאן: תפקחו על העבודה שלהם, אם זה המצב, תגידו להם שאתם לא יכולים לעשות את זה, אבל אל תתנו לאסירים ולקהילה לשלם את המחיר עבור חוסר ניהול של המשרד עצמו.

עאידה תומא סלימאן: אני מאוד מצטערת.

עאידה תומא סלימאן: שהמשרד יתנהל כמו שצריך, שהרשות תתנהל כמו שצריך, בינתיים ההוסטלים כן מתנהלים כמו שצריך.

עאידה תומא סלימאן: בינתיים בית החסד עושה עבודה נהדרת ואי אפשר לתת לו להסגר בגלל מאבק כזה או אחר.

עאידה תומא סלימאן: אני חושבת שאפשר היום כבר לקבל החלטה לחייב את הרשות במה שצריך לחייב, אבל לשדר מסר שאומר שאנחנו לא רוצים לוותר לא על שיקום האסירים ולא על בטחון ושלום הקהילה שהם יוצאים אליה.

אלי אלאלוף: תודה רבה עאידה.

אלי אלאלוף: בבקשה חבר הכנסת אכרם חסון.

אכרם חסון: בוקר טוב.

אכרם חסון: אדוני היושב ראש, לפני שלושה שבועות קיבלתי פניה מהנהלת בית אלנעמי, בית החסד בחיפה, וחברת הכנסת עאידה תומא הזכירה אותם, אנשים שעושים עבודת קודש.

אכרם חסון: בסך הכל התקציב השנתי שלהם 540,000 שקל שזה כסף קטן והם כפי שהיא אמרה, היחידים במגזר הלא יהודי, למרות שמצב האסירים הערבים - - -

אלי אלאלוף: זה שרות שהם מקבלים מהמדינה.

עאידה תומא סלימאן: המגזר הערבי.

עאידה תומא סלימאן: יש לנו שם.

עאידה תומא סלימאן: מה זה לא יהודי?

אכרם חסון: המגזר הערבי.

אכרם חסון: סליחה.

אכרם חסון: הם היחידים במגזר הלא יהודי.

אלי אלאלוף: מי יכול לתקצב אותם אם לא הרשות?

אכרם חסון: הם מקבלים גם תרומות כדי לחיות, כי 540,000 שקל - - -

אלי אלאלוף: מי יכול לתקצב אותם?

אלי אלאלוף: נותנים שירות לרשות.

אלי אלאלוף: הרשות אמורה לשקם אסירים.

אלי אלאלוף: זה טבעי שזה יבוא מתקציב הרשות.

אלי אלאלוף: מאיפה יבוא?

אריה ביבי: צריך לתת לי כסף.

אלי אלאלוף: לא, זה - - - כשאומרים מיד האוצר, זה אומר שמוותרים על המשרד.

אלי אלאלוף: יש משרד.

אלי אלאלוף: המדיניות זה המשרד.

אלי אלאלוף: הוא קובע את המדיניות כלפי כל הגופים שלו, לפני שהולכים לאוצר.

אלי אלאלוף: האוצר ייתן בדברים שלא מתוכננים.

אלי אלאלוף: אבל דברים שהם מתוכננים, מתוקצבים בצורה זו או אחרת על ידי המשרד - - -

מאיר כהן: אני ממש לא מבין למה פונים למשרד האוצר.

אלי אלאלוף: למה הם מיד קופצים לאוצר?

אלי אלאלוף: ולא מפני שאני חבר המפלגה של - - -

עאידה תומא סלימאן: לא, כל שנה זה אותו סיפור.

עאידה תומא סלימאן: כל שנה משתמשים בהוסטלים.

אכרם חסון: גם אני אגיד, הם נותנים פר אסיר 3,000 שקל שזה לא מספיק לסיום חצי חודש, לא חודש שלם.

אכרם חסון: ולכן הם גם מבקשים נדבות ועזרות מכל מיני עמותות כדי לחיות ולקיים את הדברים האלה על פי מצוות האב שבזמנו הקים, זה מוסד היסטורי שבאמת צריך להעריך אותו, לכבד אותו, ולהגיד תודה על שמשפחה שלמה נרתמה כדי לקדם ולהביא מה שנקרא גם לשיקום האסיר במגזר הערבי.

אכרם חסון: במגזר הערבי אין הרבה מוסדות שמשקמים את האסיר ומחזירים אותו למוטב כדי שיחזור ויהיה אזרח טוב ולא ישפיע על כל החברה, ואנחנו כל שני וחמישי מדברים על האלימות ועל הרצח שיש במגזר הערבי ואתה יודע כמה זה עולה למדינת ישראל.

אכרם חסון: משם יצאתי ואני אישית דיברתי עם שר האוצר.

אכרם חסון: שר האוצר, לכל המכובדים שיושבים כאן, לא יודע על הבעיה הזאת.

אכרם חסון: אף אחד לא פנה אליו.

אכרם חסון: אף אחד לא דיבר איתו.

אכרם חסון: לפעמים אומרים לי פקידים, לא פקידים, לא מעניין אותי.

אכרם חסון: עובדה, אתמול שר האוצר עשה תיקון עוול היסטורי לאוכלוסייה במדינת ישראל, שלא נעשה עשרים שנה.

אכרם חסון: האם לשר האוצר קשה לשלם עוד 3 מיליון שקל כדי שההוסטלים לא ייסגרו?

אכרם חסון: אני חזרתי להיסטוריה כדי להיות מכובד ולבוא לראש הרשות לדבר איתו - - -

אריה ביבי: מה אמר לך שר האוצר?

אריה ביבי: אני פגשתי אותו לפני שבוע.

אכרם חסון: אני קודם אגיד מה אמר השר שלך.

אריה ביבי: השר שלי הוא מצוין.

אכרם חסון: אני לא אמרתי, אני רק אומר לך, אני למדתי שבמדינת ישראל מתעסקים עם מסמכים כי 'אמר לי' ו'אמרתי לו' זה לא הולך.

אכרם חסון: השר שלך בנובמבר 2016 התגאה שהתקציב - - -

אלי אלאלוף: חברים יש לי הצעה.

אלי אלאלוף: קודם כל שום דבר לא בא מהכיס שלנו, אל תגידו 'נתתי לו'.

אלי אלאלוף: זה לא השר שלי, זה השר של מדינת ישראל.

אלי אלאלוף: תתחילו להיות ממלכתיים גם בביטויים.

אכרם חסון: השר חיים כץ כתב בנובמבר 2016 שהוא גאה לבשר שתקציב הרשות עלה מ-29 מיליון שקל, ב-2017-2018 מגיע ל-38 מיליון שקל.

אכרם חסון: 9 מיליון שקל תוספת כדי לטפל.

אכרם חסון: והאנשים האלה קיבלו מכתבים והתחייבות לבנות את השנה שלהם ולהתחיל.

אכרם חסון: באמצע השנה מקבלים שאנחנו לא רק שלא נגיע ל-2018, תתחילו לסגור.

אכרם חסון: אני חושב, וכולכם יודעים שמשרד הרווחה תקציבו השנתי גדל בשנת 2017.

אכרם חסון: אנחנו לא אחראים איך כל שר מחלק את הכסף שלו לכן נפסיק להאשים את האוצר ונפסיק להאשים את שר האוצר.

אכרם חסון: ברגע שבאים עם בניה הומנית, אמיתית, נכונה לשר האוצר, מניסיוני שעשיתי את זה לא בגלל שהוא ממפלגתי, עשיתי את זה עם הרבה רשויות וזה פורסם וכולם יודעים על זה, השר עם חמלה, עם כבוד, עם אחריות כדי לתקן עוול ולא ייתן יד לדברים האלה.

אכרם חסון: אבל אני שואל, כל פעם שמגדילים תקציב של משרד ממשלתי, אנחנו אחראים איך הוא יחלק את הכסף?

אכרם חסון: ברגע שיש בעיה ודברים שנוגעים לליבנו, והדבר הזה נוגע לליבו של כל אזרח במדינת ישראל, אנחנו צריכים להתקומם על האוצר?

אכרם חסון: למה אנחנו אחראים על חלוקת הכסף?

אכרם חסון: אנחנו יודעים מה סדר העדיפות שיש במשרדי הממשלה?

אכרם חסון: לכן בואו נעשה את העבודה בצורה נכונה, לא בהאשמות ולא בדיבורים, הכל מתועד אצלי כאן בכתב.

אכרם חסון: מי שירצה את זה, אני שלחתי לך כבוד היושב ראש כדי שאתה תדע.

אכרם חסון: כאב לי הלב לצאת משם ואני לא תושב חיפה ופעם ראשונה שאני מכיר את המקום - - -

עאידה תומא סלימאן: הם מקבלים מכל מקום.

אכרם חסון: האנשים האלה מקבלים מכל הישובים, מכל העדות, בצורה אחראית, עניינית, מקום מטופח, יש כנסיה שם, אנשים מאמינים.

אכרם חסון: צריך לעודד ולפתח ולקדם מקום כזה ולתת שירותים יותר טובים שהחברה הישראלית תהיה נקיה ולא נחזיר למעגל העבריינות והפשע עוד פעם ועוד פעם.

אכרם חסון: תודה רבה.

אלי אלאלוף: תודה.

אלי אלאלוף: בבקשה חבר הכנסת מאיר כהן ידידי.

מאיר כהן: בוקר טוב אדוני, בוקר טוב לכולם.

מאיר כהן: אני מבין שביבי שלח למיקי ומיקי הביא את זה לוועדה, אבל זה דבר שצריך להסגר במשרד הרווחה.

מאיר כהן: משרד הרווחה צריך לקבל החלטה האם הוא רוצה את הרשות לשיקום האסיר או לא רוצה את הרשות לשיקום האסיר.

מאיר כהן: הפטנט הזה של לבוא ולהגיד למה שלא מוצא חן בעיני, להגיד לאנשים 'צאו החוצה מתוך המסגרת לכו תשברו את הראש בוועדות ותביאו כסף' הוא קשקוש מקושקש.

מאיר כהן: או שמשרד הרווחה רוצה את הרשות או שהוא לא רוצה את הרשות.

מאיר כהן: כשנכנסתי לתפקידי הרשות הייתה במצב קשה.

מאיר כהן: קראתי לאנשים, הוספתי תקציב והתחלנו לבנות מחדש.

מאיר כהן: עשו תכנית הבראה, באמת ברשות היו כל מיני שומנים מיותרים, ניקינו את זה וזהו, ועשינו את זה.

מיקי לוי: איפה הכסף?

מאיר כהן: איפה הכסף?

מאיר כהן: ברצותם משרד הרווחה נותן כסף.

מאיר כהן: תשמע, אני הייתי שם.

מיקי לוי: אני יודע, בגלל זה אני שואל אותך.

מאיר כהן: אם שר לא רוצה, שיגיד 'אני לא רוצה אותם' שיסגור אותם, שיעביר אותם.

מאיר כהן: דיברתי עם ארדן, ארדן מוכן להעביר את הרשות לשיקום האסיר אליו.

מאיר כהן: הוא אומר 'תביאו את הרשות, אני מוכן לקבל אותם אצלי'.

אריה ביבי: מאיר, יש לך בעיה.

אריה ביבי: אני אגיד לך, יש לך בעיה.

אלי אלאלוף: לא, אל תפריע.

אריה ביבי: ארדן יכול לקבל את הרשות?

אריה ביבי: נו?

אריה ביבי: אנשים עם מדים יתעסקו עם המשך השיקום?

מירב בן ארי: למה לא?

מירב בן ארי: הוא לקח על עצמו את הרשות למלחמה בסמים.

אלי אלאלוף: תאפשרו למאיר להשלים את דבריו.

מאיר כהן: ביבי, תן לי להשלים, אחרי זה תגיד מה הבעיות שיש.

מאיר כהן: קודם תן לי להשלים.

מאיר כהן: אם משרד הרווחה לא רוצה את הרשות, הרשות תעבור לארדן, כן.

מאיר כהן: אני אעשה הכל בכדי שהיא תעבור.

מאיר כהן: ואם אני אחזור למשרד אני אעביר אותה לארדן.

מאיר כהן: למה לא?

מירב בן ארי: למה לא?

מאיר כהן: איזו סיבה לו יש?

מאיר כהן: אם יש משרד שכן עסוק גם בחינוך, הרי זה לא רק אכיפה.

אכרם חסון: לפי דעתי זה מסר לא טוב.

מאיר כהן: שניה, אם אתה רוצה להיות איש הבשורה, אני לא חשבתי בזמנו כשהייתי השר ומצאתי אותה במצב מאוד קשה, לא לקחתי ואמרתי שאני מעביר אותה למשרד - - -

אריה ביבי: אבל רוב הגרעון בתקופה שלך מאיר, תסלח לי.

מאיר כהן: לא, אתה טועה.

אריה ביבי: אני טועה?

אריה ביבי: אתה טועה.

מאיר כהן: אתה טועה.

מאיר כהן: אנחנו הכנסנו לשם עוד 12 מיליון שקלים.

מאיר כהן: ולא סגרנו את ההוסטלים.

אריה ביבי: 8.5 מיליון ב ת קופה שלך.

אריה ביבי: מה אתה אומר 'לא'?

אריה ביבי: תשאל אותם.

מאיר כהן: 12 מיליון שקלים.

מאיר כהן: סליחה, אני אשאל אותם.

אריה ביבי: יש פה אנשים, תשאל אותם.

אלי אלאלוף: אני מזכיר לאדון ביבי היקר שאתה עובד מדינה ואתה פונה לנבחר.

אלי אלאלוף: היחס צריך להיות - - -

אריה ביבי: לא, אבל צריך לטפל - - -

אלי אלאלוף: אל תתקן אותי.

אלי אלאלוף: בזה זה חד משמעי.

אלי אלאלוף: תתייחס בהתאם.

אלי אלאלוף: אתה כבר לא חבר כנסת אז תתייחס בהתאם למרות כל החברות שיש בינינו.

מאיר כהן: אני מכבד אותך עד לשלב מסוים, אז תכבד אותי.

מאיר כהן: בסדר?

מאיר כהן: יותר אל תיכנס לדברים שלי.

מאיר כהן: כך לא נוהגים בכנסת.

אלי אלאלוף: בבקשה מאיר.

אריה ביבי: תדבר, אבל תדייק.

אלי אלאלוף: לא, אדוני, אתה ממש מפריע לניהול התקין של הישיבה.

מאיר כהן: אני חוזר, צר לי שאתה מגיע וכל מה שיש לך להגיד זה 'הקודמים לא היו בסדר'.

אריה ביבי: אני לא אמרתי את זה.

מאיר כהן: סליחה, זה מה שאמרת.

מאיר כהן: אל תגיד לי שלא אמרת.

אריה ביבי: אני עוד לא דיברתי.

מאיר כהן: אם שלחו אותך להוציא ערמונים מהאש אז אתה טועה, וחבל, זה לא מכבד אותך.

אריה ביבי: תן לי לדבר ותשמע.

אלי אלאלוף: אתה תקבל את רשות הדיבור - - -

מאיר כהן: אם יש לך בעיה לך לשר שלך, שב איתו, תגיד לו את מה שאמר אלי בהתחלה.

מאיר כהן: "אתה רוצה אותי או אתה לא רוצה אותי.

מאיר כהן: אתה רוצה אותי, תן לי כסף.

מאיר כהן: אתה לא רוצה אותי, שלום".

מאיר כהן: כמו שידע לעשות הקודם שלך בתפקיד.

מאיר כהן: כמו שהוא ידע לעשות.

מאיר כהן: אני חוזר, יש ויכוח בין אנשי מקצוע לגבי כל הסיפור הזה של ההוסטלים.

מאיר כהן: יש כאלה שטוענים שלהחזיק אסיר ב-35,000 שקלים בשנה זה הרבה.

מאיר כהן: יש כאלה שאומרים "נשלח אותם לקהילה", זה עולה נדמה לי בקהילה בין 7,000 ל-9,000 שקלים.

מאיר כהן: לשנה.

מאיר כהן: בכל מקרה, אני בתפיסת עולמי אמרתי 'חברה בואו ניקח את ההוסטלים האלה כי הם מאוד חשובים', מהבדיקות שאני עשיתי, גם מהביקורים היום יומיים שלי בהוסטלים, שנמצא אסיר בתוך הוסטל והוא מלווה על ידי טבעת תומכת, הרבה יותר טוב מאשר המפגשים הספורדיים האלה של פעם-פעמיים עם עובדת סוציאלית כשהוא נמצא בקהילה.

מאיר כהן: בדקתי את זה בדימונה לפני ולפנים.

מאיר כהן: לכן בתוך המצב הקשה שהיה, ובתוך הקיצוץ הגדול של מש רד האוצר, ומיקי יודע את זה, אנחנו גייסנו עוד 12 מיליון שקלים, כיסינו חובות והוספנו את השאר, ופתחנו, המשיכו לעבוד.

מאיר כהן: לימים כשיצאתי מהמשרד הבנתי שהאוצר לא עמד, לא האוצר אלא פריצקי אמר לי את זה, אני מוכן שיביאו אותו לכאן.

מאיר כהן: הוא אומר לי 'תשמע, יש החלטה לייבש את המקומות האלה'.

מאיר כהן: אז אם יש החלטה לייבש, תייבשו.

מאיר כהן: אז מה זה בא לכאן?

מאיר כהן: אם יש החלטה של משרד הרווחה להגיד 'אני לא רוצה את המקומות האלה' בבקשה תחפשו, תעבירו.

מאיר כהן: אבל אם אתה אומר שהם חלק ממך, תתן את התקציב.

מאיר כהן: זה פינאטס.

מאיר כהן: לא מדובר אפילו ב-35 מיליון שקלים.

מאיר כהן: לא מדובר ב-35 מיליון שקלים, מדובר בפחות.

מאיר כהן: כי אני לפחות יכול להעיד כשאנחנו בדקנו את כל המינהלת של שיקום האסיר, לא ראינו שם איזה תופעות חורגות של עובדים וכולי.

מאיר כהן: זה היה מקום קטן, מצומצם, שעשה תכנית הבראה.

מאיר כהן: לכן זה צריך לצאת ולהחזיר את זה לשר להגיד לו 'אדוני, אתה רוצה את המקום, קח אותה, אתה לא רוצה את המקום, תעבירו את זה'.

מאיר כהן: דיברתי עם ארדן, ארדן אמר לי 'אני בשמחה גדולה אקח את זה אלי'.

מאיר כהן: תודה.

אלי אלאלוף: אני חייב לפרש את ההצעה של ארדן.

אלי אלאלוף: א.

אלי אלאלוף: זה אומר שגם מערכת אכיפת החוק - - -

מאיר כהן: מבינה את החשיבות של השירות.

אלי אלאלוף: מבינה את החשיבות.

אלי אלאלוף: זה לא נאמר כדי לעשות סכסוכים ומתחים בין שרים, גם הביטוי של השר לבטחון פנים רק מוכיח כמה זה חשוב.

אלי אלאלוף: גם המסמך שלך, חברי ביבי, אומר כמה חשוב השירות הזה.

אלי אלאלוף: אתה מצטער על תת התקצוב שלו, אבל אי אפשר מצד אחד להגיד ככה, ומצד שני לסגור את הברז.

אלי אלאלוף: אם כבר נוסיף נימה, אני אוסיף.

אלי אלאלוף: שר האוצר רצה שאפילו העוזרת האישית שלו תהיה במקומה, מרוב חשיבות הנושא הזה.

אלי אלאלוף: אבל השר המחליט החליט אחרת.

אלי אלאלוף: אז אם הוא מחליט אחרת, שיעמוד בהתחייבות הנדרשת בעקבות זה.

אלי אלאלוף: אני עוד לא פגשתי מישהו שאמר לי בכנות ושמבין את הנושא 'תסגור את ההוסטלים' אין פתרון אחד שמתאים לכל אוכלוסיית האסירים המשוחררים.

אלי אלאלוף: צריך מגוון של פתרונות.

אלי אלאלוף: המערכת חייבת לתת מגוון של פתרונות, והתירוץ הזה שיש במשרד הרווחה, וכדאי שתעביר את המסר האישי שלי לשר ולמנכ"ל, ואני אעביר למנכ"ל, שכביכול בקהילה יש פתרונות, זה ישראבלוף.

אלי אלאלוף: זה בושה.

אלי אלאלוף: לא מכינים את הקהילה לקבל את האנשים שזקוקים לטיפול.

אלי אלאלוף: לא בנוער, לא בנשים, לא בקהילה כזו או אחרת.

אלי אלאלוף: זו רק התחמקות שיטתית של משרד הרווחה בנושא הזה, ואני מכיר את זה טוב מאוד, כי 'הפנים לקהילה' הישראבלוף הזה של סיסמה שכביכול תוציאו את הילדים מהפנימיות, תמצאו אותם מטופלים בקהילה, זה רמאות אינטלקטואלית.

אלי אלאלוף: זה חוסר אחריות מקצועית ומיניסטריאלית, וכדאי שתפסיקו עם השיטה הזאת.

אלי אלאלוף: כדאי שתפסיקו במשרד הרווחה, תיקחו אחריות לתחום שאתם אמורים לנהל אותו.

אלי אלאלוף: ההרגשה שלנו שכל הזמן יש התחמקות של המשרד.

אלי אלאלוף: אני אומר דברים קשים היום.

אלי אלאלוף: היה לנו בנושא של האוטיסטים, 'לא צריך אוטיסטים, תהיה לנו תכנית של מינהלת הנכויות', לא צריך את זה ולא צריך את זה.

אלי אלאלוף: ועולה השר ואומר את זה על בימת המליאה בכנסת אומר 'תורידו את זה זמנית אני מביא לכם חוק תוך חודש' איזה חודש, ואיזו שנה שכבר עברה.

אלי אלאלוף: אז תיקחו את האחריות במשרד ואל תשתמשו בתירוץ שהאוצר.

אלי אלאלוף: אני מצטער, השליחה של איש המשרד באמצעותך היא גם כן סימן של זלזול במערכת הזאת.

אלי אלאלוף: לפחות שיהיה ממונה.

אלי אלאלוף: חבר הכנסת מסעוד גנאים בבקשה.

מסעוד גנאים: תודה אדוני היושב ראש.

מסעוד גנאים: בקצרה, אני מצטרף לדבריהם של חברי המודאגים ולתהיות שלהם שלצערי במקום להרחיב את המסגרות לשיקום האסירים מול כל העלייה באחוזי האלימות אם זה נגד נשים או בכלל, מקרי הרצח וכל הדברים האלה, לצערי אנחנו שומעים על סגירה וכל זה בגלל כמה מיליונים שלא צריכים להוות בעיה.

מסעוד גנאים: כאשר הבעתי את התנגדותי בקשר לרווחה, בטחון הפנים, אני לא התכוונתי לכך שהמשרד הזה לא יכול לתחזק או לספק תקציביים אבל דיברתי מבחינה סימבולית שהאסיר כל הזמן בבתי סוהר שהממונה עליו הוא שירות בתי הסוהר במשרד לבטחון פנים, אז כאשר ישתקם וזה השער שלו והדלת שלו לחזור ולהיות חלק טבעי מהחברה, מהקהילה שלו, אני מעדיף שמשרד אחר כמו משרד הרווחה, אבל אני מצטרף לכל דבריהם של חברי שבאמת זו לא צריכה להיות בעיה אם הסכום הוא רק כזה וצריך באמת לתחזק את הקיימים ולשמור עליהם, במיוחד בית אלענאמי שדיברה עליו חברתי עאידה וחבר הכנסת אכרם חסון, וגם בכלל כל המסגרות האחרות.

אלי אלאלוף: תודה רבה מסעוד.

אלי אלאלוף: מירב, רצית?

מירב בן ארי: כן.

מירב בן ארי: אני רוצה גם להוסיף משהו אחד.

אלי אלאלוף: גילוי נאות – היא מהסיעה שלי.

מירב בן ארי: נכון.

מירב בן ארי: גם אכרם.

מירב בן ארי: וגם גילוי נאות, פגשנו גם את ביבי בוועדה לנגע הסמים שאנחנו עוסקים בזה גם שם, גם חברת הכנסת זנדברג הייתה פה ועשינו גם כמה סיורים בהוסטלים.

מירב בן ארי: אני רוצה להגיד שני דברים, אחד – אני בעד, אני חושבת שמה שמאיר כהן אומר לדעתי, אני חושבת שזו הדרך להציל את רש"א.

מירב בן ארי: עשינו את זה עכשיו בוועדת הפנים - - -

אלי אלאלוף: אני שמח לציין את כניסתם של החברים של בית החסד, אני מבין שיש לנו תירוץ תמיד, פקקים.

מירב בן ארי: והגשם.

מירב בן ארי: אבל גשם זו ברכה.

מירב בן ארי: פקקים פחות.

מירב בן ארי: קודם כל נגיד שני דברים.

מירב בן ארי: אחד, עשינו את זה עכשיו בוועדת הפנים עם הרשות למלחמה בסמים ועם מצילה שהם ארגונים של טיפול בכלל, ארגוני טיפול.

מירב בן ארי: הם לא ארגוני אכיפה, גם הרשות וגם מצילה, עברו עכשיו למשרד לביטחון פנים, גם תהליך של טיפול.

מירב בן ארי: עבר, ואני מניחה שזה יהיה בהצלחה.

מירב בן ארי: כי בסופו של דבר אם אותם אסירים נמצאים בכלא ואחרי זה יוצאים למסגרות של הוסטלים ושיקום, לדעתי זה הדבר הטבעי.

מירב בן ארי: ברגע שהוא מסיים כאן, יש תקשורת, אנשים יודעים שהאדם יצא עכשיו מהכלא, עובר אל ההוסטל.

מירב בן ארי: יש תקשורת ישירה ויש טיפול, וגם במשרד לבטחון פנים אפשר לשים אנשי טיפול.

מירב בן ארי: בעיני עשינו את זה גם עכשיו, אין סיבה שזה לא יהיה.

מירב בן ארי: אני אומרת לך משהו שכבר אמרו כאן

מירב בן ארי: כולם, נכון שכל דבר 'אוצר', 'אוצר', נכון שככה - - - ישראל, אני ואלי, תאמין לי מתעסקים עם זה כמעט כל שבוע.

מירב בן ארי: אבל בסוף כמו שאמרו כאן, מדובר על מיליונים בודדים, עניין של סדר עדיפויות.

מירב בן ארי: ההוסטלים חשובים, יביא השר את הכסף.

מירב בן ארי: פחות חשוב – ייתן למשהו אחר.

מירב בן ארי: זה לא יכול להיות שכל שבוע, כל שבוע, אוטיסטים, אתמול ישבנו עם העיוורים גם, כל שבוע 'לכו לכחלון' די.

מירב בן ארי: יש כאן עניין, תקציב 2018 הולך להיות 10 מיליארד שקל.

מירב בן ארי: 10 מיליארד שקל.

מירב בן ארי: הכי גדול אי פעם של משרד הרווחה.

מירב בן ארי: איפה הכסף?

מירב בן ארי: לאן הוא הולך?

מירב בן ארי: ומה הקטע לקחת כל הזמן עוד משרדים ועוד משרדים, ומשרד העבודה והחינוך הטכנולוגי והתעסוקה והכשרות מקצועיות, ורש"א, אם אתה לא יכול שהרשויות האלה יעבדו?

מירב בן ארי: אני חייבת להגיד לך, הייתי בהוסטלים, בזווית הטיפולית.

מירב בן ארי: וזה אני תמיד אומרת על ה- ROI, האם אנחנו באמת מחזירים את ההשקעה.

מירב בן ארי: בסוף אותו אדם, הרצידיביזם הזה, שאנחנו פוגשים אותו עוד פעם בכלא ואז חזרנו עוד פעם בכלא וסיבוב שלישי עוד פעם בכלא, זה עולה המון כסף למשרד הרווחה.

מירב בן ארי: כי בסוף כמה פעמים הוא חוזר להוסטל, הצליח, לא הצליח – חזר.

מירב בן ארי: הלך לאשפוזית, סיים את האשפוזית, חזר להוסטל.

מירב בן ארי: סיים את ההוסטל, עוד שנה- חזר לרחוב.

מירב בן ארי: לא קיבל מסגרת מתאימה.

מירב בן ארי: די.

מירב בן ארי: חשוב לכם העניין – תדאגו לשים על זה את המשאבים.

אלי אלאלוף: תודה.

אלי אלאלוף: נציג משרד הרווחה.

<נדב כץ: אני ראש מטה של מנכ"ל משרד העבודה והרווחה.

<נדב כץ: במשך השנה נכנס אריה ביבי, מנכ"ל חדש של הרשות.

<נדב כץ: מצא - - -

אלי אלאלוף: הוא כבר יותר משנה.

אריה ביבי: אני פחות מחצי שנה.

<נדב כץ: מצא גירעונות מצטברים במשך שנים אחורה.

<נדב כץ: אנחנו ראינו דו"חות משנת 2013 כבר עם גירעונות שהלכו ותפחו במשך השנים, שמגיעים לסך של 12.5 מיליון שקלים, שמהווים איזו שהיא סכנה להתנהלות של הרשות.

<נדב כץ: השר הנחה לפעול, להעביר להם תקציבים לכיסוי מירב הגירעונות.

מירב בן ארי: כמה כסף?

<נדב כץ: שניה.

מירב בן ארי: כמה כסף הוא העביר?

מירב בן ארי: 'הנחה להעביר כסף' אנחנו שומעים כל שבוע.

<נדב כץ: לכסות את החלק הארי אפילו של הגירעונות.

<נדב כץ: במקביל ובכפוף לבניית תכנית של התנהלות כלכלית נכונה במסגרת התקציב של הרשות, שעל זה כבר החלה לעשות עבודה בשיתוף של המשרד, של הרשות, שלי.

אלי אלאלוף: אתה תרשה לי להשלים, יש לי פה נתונים עם חתימה של השר, מופנה לחברת הכנסת תומא סלימאן.

אלי אלאלוף: מציין שהתקציב ב-2018 יעמוד על 38.4 מיליוני שקלים.

אכרם חסון: תוספת 9 מיליון.

אלי אלאלוף: לאחר שהתקציב ב-2016 היה 29.4 מיליון זה מה שכתוב פה, השר, בחתימתו.

אלי אלאלוף: אני לא מאמין שהוא חותם על דברים שהוא לא מאמין בהם ולא מתכוון אליהם.

אלי אלאלוף: אנחנו נמצאים במספרים האלה?

<נדב כץ: כן.

עאידה תומא סלימאן: האמת, המכתב הזה מאוד מרגיע.

אריה ביבי: אל תגיד 'כן'.

<נדב כץ: למה לא?

אריה ביבי: אתה נמצא במצב הזה?

מיקי לוי: כמעט 39 מיליון.

אלי אלאלוף: זה חתום.

אלי אלאלוף: אני אצרף את המכתב הזה ברשותך לפרוטוקול.

<נדב כץ: זו התקנה התקציבית לתקציב שנת 2018.

<נדב כץ: חשוב להבין, הגירעונות האלה הלכו ותפחו במשך שנים אחורה.

<נדב כץ: זה לא יעזור סתם לעשות הוקוס פוקוס ולכסות אותם כי הם ימשיכו לתפוח בשנים הבאות.

<נדב כץ: לכן זה נעשה ביחד ובמקביל לתכנית, לבניית התנהלות כלכלית אחראית ונכונה כדי שזה לא ימשיך לשנים הבאות.

<נדב כץ: זה מה שהתחלנו לעשות על זה עבודה.

אריה ביבי: חבר'ה, איזו התנהלות כלכלית?

אריה ביבי: מנהל מחוז יש לו פקידה אחת בסך הכל, וכל היתר עובדים.

אריה ביבי: נו, איזו התנהגות כלכלית?

אריה ביבי: מה תקצץ בדיוק?

אריה ביבי: אנשים שעובדים?

אריה ביבי: כל המינהלות הן אופרטיביות.

אריה ביבי: אני עובד עם שישה אנשים בסך הכל.

אריה ביבי: על מה אתם מדברים?

אריה ביבי: אני יודע מה זה לקצץ.

אריה ביבי: הוא יודע, הייתי יו"ר ועדה קרואה בלוד, והיה לי חשב מלווה.

אריה ביבי: ידעתי איך.

אריה ביבי: אבל תיכף אני אדבר.

<נדב כץ: אנחנו מצאנו, אתה מצאת בעצם מצב כלכלי קשה, נכון?

אלי אלאלוף: אדון כץ, אתה כנראה חדש במערכת.

<נדב כץ: מה זה חדש?

אריה ביבי: הוא לא חדש.

אלי אלאלוף: היית לפני כן במשרד?

<נדב כץ: לא.

<נדב כץ: אני עם קפלן.

מירב בן ארי: הוא מלווה את המנכ"ל.

אלי אלאלוף: יש לי הצעה בשבילך.

אלי אלאלוף: תלמד איך סוגרים גירעונות במשרדים ממשלתיים.

אלי אלאלוף: אל תנסה לסגור גירעונות במשרדים ממשלתיים בשיטה של הסקטור העסקי או הפרטי, זו לא אותה שיטה.

אלי אלאלוף: כדאי שתלמד את זה.

אלי אלאלוף: אני אומר לך לאור 50 שנות וותק בתחום הזה.

אלי אלאלוף: יש לי הצעה בשבילך, אם אתה חושב שתסגור את הגירעונות בזה שאתה סוגר פעילות עתידית, אז תסגור בכלל את הפעילות.

אלי אלאלוף: זה לא יכול להיות.

<נדב כץ: חשוב לי להגיד שהשר אמר שלא ייסגר שום הוסטל, אין לו כוונה לסגור הוסטלים.

אלי אלאלוף: זה לא יכול להיות.

אלי אלאלוף: חבר'ה, אם אתם רוצים לטפל באסירים של היום, לא של אתמול, לא של הגירעונות של שלשום, הוא צריך להיות עם מסגרת חיובית לכל אורך התקציב שלו.

אלי אלאלוף: ותעבירו לחשב שלכם שיודע לתמרן בצורה מדהימה, הוא אחד הוותיקים והמתמרנים הטובים ביותר שיש במערכת הציבורית.

אלי אלאלוף: תן לאדון פריצקי לתמרן שם.

אלי אלאלוף: אבל אתה תדאג לפעילות.

אלי אלאלוף: ודאגה לפעילות זה תקציב חיובי.

אלי אלאלוף: לא מעניין אותו וגם אותנו הגרעון של אז.

אלי אלאלוף: כשאנחנו נדבר על גירעונות אני אלך לחשב האוצר ואני אגיד לו 'איך אפשרת את זה, כי זה חוסר פיקוח שלך'.

אלי אלאלוף: לא תפקידך עכשיו.

אלי אלאלוף: תפקידך עכשיו הוא איך אתה מבטיח שתהיה פעילות חיובית שעונה לדרישות של השטח.

אלי אלאלוף: זה הדבר הכי חשוב שאתה צריך לדאוג לו, ואני מאחל לך שתצליח בתפקידך, כי זה לטובת המשרד ובעיקר לטובת האסירים.

אלי אלאלוף: אנחנו לא אמורים להפוך את המשרד כמטרה בפני עצמה.

אלי אלאלוף: המטרה היחידה שיש למשרד זה לשרת את האזרחים.

<נדב כץ: כולם מסכימים.

אלי אלאלוף: תודה.

אלי אלאלוף: ביבי בבקשה.

אריה ביבי: חבל שמאיר לא פה.

אריה ביבי: כשאני באתי לפני חמישה וחצי חודשים להיות מנכ"ל הרשות, בדקתי מה יש ברשות.

אריה ביבי: ראיתי 12.5 מיליון שקל גירעון, משנת 2013 עד שנת 2016, 8.5 מיליון שקל גירעון.

אריה ביבי: משנת 2016 היו התחייבויות של 4 מיליון שקל לשנת 2017.

אריה ביבי: התחייבויות.

אריה ביבי: כך שלא יכולתי לזוז מילימטר, הייתי במיטת סדום.

אריה ביבי: באתי לשר ביום הראשון ואמרתי לו 'אדוני, זה המצב' אמר לי 'אני אעזור לך'.

אריה ביבי: על השר אין טענה ולא יכולה להיות טענה, כי השר רוצה לעזור וגם כשהגענו למצב הזה, השר הראשון שהרים לי טלפון ואומר לי 'ביבי, אתה לא סוגר שום הוסטל.

אריה ביבי: אנחנו נעשה הכל, אתה לא תסגור הוסטל'.

אריה ביבי: זה השר.

אריה ביבי: אבל מה שלמדו חברי כנסת בדקה, אנשי האוצר לא למדו כבר, ואני שנים בכנסת, הייתי 4 שנים, ועכשיו בתפקיד הזה, בתפקידים קודמים, או שהם לא לומדים או שלימדו אותם לא ללמוד.

אריה ביבי: אני חושב שהם צריכים ללכת לאופטומטריסט ולקרוא מספרים.

אלי אלאלוף: החוק קבר את זה.

אריה ביבי: אדוני היושב ראש, גם אם יתנו לי היום את ה-12.5 מיליון שקל והם מתכוונים לתת לי, איך הם מתכוונים?

אריה ביבי: 8.5 מהמשרד, 4 האוצר נותן עם המנכ"ל, בתנאי שאעשה תכנית הבראה.

אריה ביבי: אבל לא חשבו על דבר אחד, אוקיי, אני מקבל את ה-12.5 מיליון שקל, מה יהיה בשנת 2018?

אריה ביבי: אהיה עוד פעם בגירעון.

אריה ביבי: אז שוב אני אבוא?

אריה ביבי: נתנו לי 5 מיליון שקל לנוער.

אריה ביבי: מתי נתנו לי את זה?

אריה ביבי: בשנת 2016.

אריה ביבי: היה מנכ"ל בשנת 2016, אמר 'אני מתפטר' והוא נכנס לנבצרות.

אריה ביבי: אני נכנסתי ביוני 2017.

אריה ביבי: ביום הראשון שנכנסתי אמרתי 'חבר'ה יש פה 5 מיליון שקל לנוער, בואו נתחיל להוציא'.

אריה ביבי: אני אזרוק כסף לפח? לא.

אריה ביבי: אז הוצאתי 2 מיליון שקל, יש לי 3 מיליון שקל צבועים.

אריה ביבי: אמרתי לאוצר 'תשמעו, תמחקו לי את הצבע, אני בגירעון, תמחקו את הצבע ואני מבטיח לכם שאנהל את ההוסטלים'.

אריה ביבי: 'לא, אי אפשר, זה לא, זה לא'.

אריה ביבי: עכשיו לעצם העניין.

אריה ביבי: אני חושב שכולנו טועים ומטעים.

אריה ביבי: הבעיה היסודית, השיקום.

אריה ביבי: מי שלא יודע מה זה שיקום - - -

אלי אלאלוף: נכנס חבר הכנסת יצחק וקנין וזה מחייב אותנו לדיון לפי האתיקה של הכנסת.

אריה ביבי: גבירתי, את דיברת על המשרד לבטחון פנים.

אריה ביבי: הייתי שם הרבה מאוד שנים ואני רוצה להגיד לך שיש בעיה עם רצף שיקום.

אריה ביבי: עד שער בית הכלא יכולים אנשי שירות בתי הסוהר או כל אגף אחר להתעסק.

אריה ביבי: משער היציאה של בית הכלא, זו כבר חייבת להיות רשות וזו הרשות לשיקום האסיר.

אריה ביבי: הם בלי מדים, הם עובדים סוציאליים, הם לא מפחידים.

אריה ביבי: מה קרה?

אריה ביבי: קרה דבר אחד, שנתנו לרשות, היום אגף, 70 מיליון והייתי גם בעוונותיי הרבים יו"ר הרשות למלחמה בסמים.

אריה ביבי: נתנו 70 מיליון.

אריה ביבי: לשירות בתי הסוהר, ועיני לא צרה, הייתי נציב שם מעל 4 שנים, נתנו כסף.

אריה ביבי: עיני לא צרה, הם צריכים כסף.

אריה ביבי: הם משקמים.

אריה ביבי: אבל אסיר משוקם, הנה, יש פה עובדים סוציאליים, תשאלי אותם.

אריה ביבי: אם אסיר משוקם יוצא מכותלי בתי הסוהר, מהשער, אם הוא לא ממשיך בשיקום, העבודה של שירות בתי הסוהר היא לבטלה כי הוא חוזר לכלא.

מירב בן ארי: אז הוא חוזר לכלא.

מירב בן ארי: זה מה שאמרתי.

מירב בן ארי: אני מסכימה איתך.

מירב בן ארי: זה הרצידיביזם.

מירב בן ארי: זה מה שאני כל הזמן אומרת.

אריה ביבי: 55% חוזרים.

אריה ביבי: אלה שמשוקמים אצלנו חוזרים רק 28%.

אריה ביבי: את המספרים את יודעת.

מירב בן ארי: אין לי ויכוח איתך.

מירב בן ארי: אני לא מצליחה להבין למה אנחנו בדיון בוועדת הרווחה, אם אתה אומר שיש כסף, למה אנחנו בדיון פה עם כל כך הרבה - - -

אריה ביבי: אני לא אמרתי שיש כסף.

מירב בן ארי: אמרת שאף הוסטל לא ייסגר.

אריה ביבי: אני לא אמרתי שיש כסף.

מירב בן ארי: אמרת שהשר אמר שאף הוסטל לא ייסגר.

מירב בן ארי: אז הוא לא ייסגר ו - - -?

עאידה תומא סלימאן: מירב, אני חייבת להגיד שהשר אומר לי את זה כבר חמישה חודשים.

עאידה תומא סלימאן: אבל בינתיים נתנו - - -

אלי אלאלוף: יש לי בקשה.

אלי אלאלוף: למרות הכל הדיון הזה - - -

מירב בן ארי: נכון, אבל אדוני, בוא נצטמצם לדיון.

מירב בן ארי: אני רוצה לדעת, הוא אומר שהוסטלים לא ייסגרו, אבל אין לו כסף.

מירב בן ארי: אז תסביר לי את זה.

אלי אלאלוף: יש לך מספיק חכמה כדי להבין את הדברים שנאמרו בקונטקסט.

אלי אלאלוף: אני רק מזכיר שזה דיון דחוף וזה 45 דקות.

אלי אלאלוף: אני חייב לסגור ב-10:00, יהיה מה שיהיה.

אריה ביבי: אני רוצה להסביר לגבירתי.

אריה ביבי: 8.5 מיליון אמרו שיתנו.

אריה ביבי: עוד לא קיבלתי.

אריה ביבי: 4 מיליון זה תלוי במנכ"ל האוצר.

אריה ביבי: וזה מותנה בתכנית הבראה.

אריה ביבי: איך אני יכול לעשות תכנית הבראה כשאני יודע שב-2018 יחסרו לי שוב 4 מיליון?

אריה ביבי: כי ב-2018 אני לא יכול לכסות.

אריה ביבי: יחסר לי.

אריה ביבי: נכנס לחוק עכשיו הסעדה לאנשים שאני צריך לתת, אני צריך לתת לבית החסד יותר מחצי מיליון, 550,000 שקל, ויש לי הפרשים בשכר ואני ב-2 מיליון גרעון, עוד לא התחלתי את השנה.

מירב בן ארי: זה ברור.

אלי אלאלוף: איש האוצר רוצה להגיד משהו?

יצחק וקנין: אני יכול להגיד משהו?

יצחק וקנין: מילה.

יצחק וקנין: זה חשוב מאוד לדיון של האוצר.

יצחק וקנין: חצי דקה.

אלי אלאלוף: אם תגיד, אני חייב לעבור דרך דב חנין.

אלי אלאלוף: אתה מרשה?

דב חנין: לוקנין תמיד.

דב חנין: עקרון הוותק.

יצחק וקנין: בליל התקציב ביקשתי 2 מיליון שקל, הדבר היחיד שביקש יצחק וקנין זה לרשות לשיקום האסיר.

יצחק וקנין: 2 מיליון, ואגב, שיקום תורני.

יצחק וקנין: לצערי הרב מישהו פה משחק משחק ואומרים שלא מעבירים את הכסף, לא יודע מאיזה סיבות.

יצחק וקנין: אני רוצה לדעת למה לא מעבירים את הכסף הזה.

אריה ביבי: זה נמצא אצל היועץ המשפטי.

אריה ביבי: לא 2 מיליון, נמצאים 160 מיליון, שזה אצל היועץ המשפטי כי זה הסכם קואליציוני.

אריה ביבי: זה בהסכם קואליציוני.

אלי אלאלוף: הוא עצר את כל הקואליציוני?

מירב בן ארי: לא.

מירב בן ארי: יש כאלה שקיבלו.

מיקי לוי: יש כאלה שאיימו, אל תדאג.

מיקי לוי: יהודה ושומרון קיבלו הכל.

אלי אלאלוף: אני ממליץ שיסגור את כל הקואליציוני.

אלי אלאלוף: אני חושב שהסיעה, למרות שזו מצווה ענקית מה שעשית יצחק, אני בעד לסגור את כל הסעיף של הקואליציוני, זו בושה וחרפה לניהול התקין של המדינה שלנו.

אלי אלאלוף: כן אדוני.

<אייל מדן: אני אנסה לעשות את זה בקצרה.

<אייל מדן: התקציב של הרשות לשיקום האסיר בשש השנים האחרונות פי 2.

<אייל מדן: ב-2011 התקציב היה 14 מיליון, בשנת 2018, יותר מפי 2, 38 מיליון כפי שנאמר.

<אייל מדן: זה התקציב.

<אייל מדן: זה לטענות שאין מספיק כסף.

<אייל מדן: רק בשנה האחרונה היה גידול של 17%, שזה 5.5 מיליון.

אריה ביבי: 5 מיליון.

<אייל מדן: בסיכום תקציבי, הוא נמצא פה אצלי.

אריה ביבי: היות ואני עשיר קיצצתם לי חצי מיליון.

<אייל מדן: היה קיצוץ בכל הממשלה.

אלי אלאלוף: בואו לא נעשה חשבונאות.

אלי אלאלוף: מה הסיבות לדעתך?

מיקי לוי: האם ה-3 מיליון ניתנו בבסיס?

מיקי לוי: זה מה שאני שואל.

מיקי לוי: האם ה-38 מיליון שקלים הם בבסיס אצל הרשות?

<אייל מדן: כן.

<אייל מדן: וגם ה-5.5 מיליון.

אלי אלאלוף: אתה יכול להסביר לי מה הגרעון?

אריה ביבי: איך הגעת ל-38?

אריה ביבי: תסביר לנו.

<אייל מדן: בסיס התקציב.

אלי אלאלוף: הייתה ישיבה ביניכם?

אלי אלאלוף: ביבי?

אריה ביבי: אתמול קצת רבנו - - -

אלי אלאלוף: לריב זה לא חכמה.

אלי אלאלוף: ישבתם?

אריה ביבי: הם כל פעם שולחים לי מישהו אחר.

אלי אלאלוף: אני יכול לחייב אותך לדיון אישי עם אדון ביבי?

אריה ביבי: מה זה יעזור לי?

אלי אלאלוף: אני רוצה לבקש.

אלי אלאלוף: אני יודע מה זה עוזר.

אלי אלאלוף: אתה יכול לשבת בהמשך בזה?

אלי אלאלוף: וגם אני אעשה מעקב.

מיקי לוי: תוך שבועיים אם אפשר ועדת מעקב.

<אייל מדן: אני יכול לסיים את דבריי?

<אייל מדן: יש בעיה, כפי שנאמר על ידי משרד הרווחה, בהתנהלות השוטפת של רש"א.

<אייל מדן: כמו שנאמר, יש גירעון שוטף של בין 1-2 מיליון שקל בשנה שנצבר ל-8.5 מיליון, ורק בשנה האחרונה עוד גרעון שנוסף כפי שנאמר, 4 מיליון שקל בהתחייבויות.

<אייל מדן: כך שלכולם ברור שיש התנהלות שהיא בעייתית בניהול הכלכלי של רש"א.

<אייל מדן: לכן כל תוספת וכל כיסוי גירעון חייב להיות מותנה בבניית תכנית הבראה, שבעזרת תכנית ההבראה הזאת גם יגיעו למצב שב-2018 לא יהיו הוצאות מעבר, לא יהיה גירעון.

<אייל מדן: זה הכל.

<אייל מדן: ושם זה ייגמר.

<אייל מדן: כמו שנאמר וגם הובטח על ידי השר, הכוונה היא שלא ייסגרו הוסטלים.

אריה ביבי: איך לא יהיה גירעון?

<אייל מדן: זו תכנית הבראה.

<אייל מדן: ככה בודקים.

<אייל מדן: ודבר אחרון, לנו אין - - -

מיקי לוי: - - -

אריה ביבי: מנהל מחוז יושב עם פקידה.

אריה ביבי: זה הכל.

אריה ביבי: איפה יכולים להוציא לי?

אריה ביבי: על מה תכנית הבראה?

מיקי לוי: לא, אני שואל אם - - - כספים.

אלי אלאלוף: רגע.

אלי אלאלוף: תרשה לאיש האוצר להמשיך את דבריו.

מיקי לוי: סליחה.

מיקי לוי: אני מתנצל.

<אייל מדן: על מנת לייצר את תכנית ההבראה הזאת הנושא נבחן על ידי משרד האוצר.

<אייל מדן: בימים אלו יש ישיבות שבודקות את כל הדו"חות הכספיים, שאגב, כל הדו"חות הכספיים בין 2013-2016 - - -

אריה ביבי: הם חתומים.

אריה ביבי: אני היחידי שבא ועשה שתי ישיבות מועצה.

אריה ביבי: לפניי לא עשו ישיבות מועצה בכלל.

<אייל מדן: אני לא רוצה להגיד על מי האשמה.

<אייל מדן: אני לא יודע.

<אייל מדן: בכל מקרה זה המצב.

<אייל מדן: לא היו דו"חות חתומים.

<אייל מדן: לנו אין יכולת לדעת לאן הכספים האלה הלכו.

<אייל מדן: אם הם הלכו לדברים שהם באמת חשובים, כספי ציבור הלכו לדברים חשובים של שיקום אסירים - - -

אלי אלאלוף: זה לא תפקיד של חשב המשרד?

<אייל מדן: אבל בגלל שלא היו דו"חות חתומים הם לא יודעים ולכן בשבועיים או שלושה הקרובים - - -

אכרם חסון: יש לכם בעיה להעביר לו את ה-4 מיליון שקל?

אלי אלאלוף: משפט אחד לחבר הכנסת דב חנין.

אכרם חסון: אולי רק דבר אחד.

אכרם חסון: הוא לא דיבר על ה-4 מיליון שקל שביקש להעביר מהנוער לכיסוי גירעונות.

אלי אלאלוף: אם נשחק בפינג פונג בינינו - - - בבקשה.

דב חנין: אדוני היושב ראש.

דב חנין: הדיון הזה הוא סופר חשוב.

דב חנין: יש כאן מוסדות, והוזכר כאן בית החסד למשל שאני מזכיר אותו קצת - - -

אלי אלאלוף: כבר הוזכר פעמיים.

דב חנין: כן.

דב חנין: עושים עבודת קודש.

אלי אלאלוף: כולם אמרו את זה.

אלי אלאלוף: בוא נתקדם.

דב חנין: אני רוצה להגיד משהו במבט יותר רחב.

דב חנין: מה שקורה בבתי הסוהר עומד בפני שינוי מאוד גדול, כי בית המשפט העליון החליט החלטה שהמשמעות שלה היא שצריך לשחרר מאות ואולי אלפי אסירים כדי לעמוד בסטנדרטים במהלך השנה הקרובה.

דב חנין: אנחנו מדברים פה באמת על כסף קטן.

דב חנין: כל הכבוד לכם שאתם מחזיקים מעמד בתקציב הזה.

אריה ביבי: יש גם את החנינה של הנשיא עוד מעט.

דב חנין: חנינת הנשיא ל-70 שנה.

דב חנין: צריך להעריך למספרים של אלפי אסירים והרשות שעושה עבודת קודש עובדת עם תקציב שהוא כבר היום לא מספיק.

דב חנין: לכן אני פונה מפה לך אדוני היו"ר, אולי כדאי להזמין לפה את השרים הרלבנטיים.

דב חנין: גם את השר לבטחון הפנים שאחראי על שירות בתי הסוהר, גם את שר הרווחה גם את שר האוצר, כי צריך פה שינוי מאוד גדול.

דב חנין: זה הכסף הקטן.

דב חנין: צריך כסף מאוד גדול.

אלי אלאלוף: אנחנו נרים את הכפפה ברעיון המצוין שלך.

אלי אלאלוף: כרגיל, לדב חנין יש תמיד רעיונות, לפחות בוועדה הרעיונות מתקבלים.

דב חנין: כל הכבוד לוועדה.

אלי אלאלוף: אני מתנצל בפני כל האנשים שבאו במיוחד, אבל זמן הוא זמן ואני לא יכול לחרוג.

אלי אלאלוף: אני רוצה לסכם את הדיון.

אלי אלאלוף: אני מודה לאריה ביבי על כנותו וזעקתו גם במכתבים וגם בתשובות וגם בישיבה היום שהוא מראה שלמרות כל הרצון הטוב ביותר הוא אינו מסוגל לספק את השירות הנדרש על ידי הרשות.

אלי אלאלוף: וזה לתשומת לב המשרד.

אלי אלאלוף: המשרד צריך לדעת שהוא האחראי, ולא הרשות אחראית.

אלי אלאלוף: לכן הרשות קשורה למשרד.

אלי אלאלוף: 2.

אלי אלאלוף: אני מבקש מאגף תקציבים להיות יותר ברור לישיבה מסודרת עם ראש הרשות, מנכ"ל הרשות כדי שכל המספרים שעפו פה באוויר יאומתו.

אלי אלאלוף: 3.

אלי אלאלוף: הוועדה מחליטה בצורה חד משמעית, ותיאבק על זה שלא ייסגר שום הוסטל ללא הסכמה, הבנה והבאת הנושא לדיון בוועדה.

אלי אלאלוף: שום החלטה מנהלית לא יכולה להספיק כדי לסגור הוסטל כל שהוא.

אלי אלאלוף: אנחנו ממליצים לעשות הכל גם לאור הערת חברי, הערה מאוד חשובה של דב חנין, לבדוק את האפשרות להגדיל לאור ההיערכות שהמדינה תעשה עם האסירים שישוחררו לפני הזמן ואני באופן אישי מאוד מברך על כך.

אלי אלאלוף: אני אפנה למנכ"ל האוצר כדי שיעמוד בהתחייבויותיו.

אלי אלאלוף: אני מקווה שנוכל לעשות את זה.

אלי אלאלוף: נקיים דיון במהלך החודשיים הקרובים, נשתדל לפני סוף דצמבר.

אלי אלאלוף: נקיים דיון על הנושא של היערכות מערכות השיקום ושירות בתי הסוהר לשחרור של מסות של אסירים.

אלי אלאלוף: כולל הנושא של חנינה.

אלי אלאלוף: אני אבקש לקיים פה דיון בהשתתפות השרים.

אלי אלאלוף: אני שוב מבקש סליחה מכל אלה שבאו מרחוק וגם מקרוב, שלא הספיקו לשאת את דבריהם.

אלי אלאלוף: תודה רבה.